·общото освобождаване от обезпечение за движения на енергийни продукти по тръбопроводи улеснява третирането на такива движения в целия Съюз, без това да увеличава риска.

•Пропорционалност

Инициативата има за цел да намери равновесие между необходимостта да се улесни законната презгранична търговия и необходимостта да се осигури осъществяването на ефективен контрол и мониторинг с цел събиране на акцизните задължения.

Повечето от действията в рамките на настоящата инициатива имат за цел да намалят регулаторните разходи както за държавите членки, така и за икономическите оператори чрез автоматизиране на текущите процедури на хартиен носител и чрез определяне на общи правила или чрез постигане на по-добра синхронизация между акцизните и митническите процедури.

Настоящата инициатива цели да намали измамите чрез по-ефикасен мониторинг на движенията на акцизни стоки, чрез автоматизиране и чрез кръстосани проверки на данните в акцизната и в митническата стопанска област.

•Избор на инструмент

Предложението е директива.

3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

•Последващи оценки/проверки за пригодност на действащото законодателство

В приложение II към Работната програма на Комисията за 2017 г. беше обявена инициатива по REFIT. Комисията извърши оценка на Директива 2008/118/ЕО в контекста на програмата REFIT на Комисията и на 21.4.2017 г. представи доклад на Съвета и Европейския парламент относно прилагането и оценката на Директива 2008/118/ЕО на Съвета от 16 декември 2008 г. относно общия режим на облагане с акциз (COM(2017) 184 final). Този доклад беше изготвен въз основа на две външни проучвания. Първото проучване — посветено на глава V от Директивата (вътресъюзно движение на освободени за потребление акцизни стоки) — беше публикувано през 2015 г.. Второто проучване — съсредоточено върху глави III и IV от Директивата (разпоредби относно данъчното складиране и електронната система за контрол за режим отложено плащане на акциз) — беше публикувано през 2016 г.. Резултатите от оценката показват, че органите на държавите членки и икономическите оператори са като цяло удовлетворени от това, как функционира Директивата, но показват още, че има области, които се нуждаят от подобрение. Като цяло резултатите от оценката бяха повторени и в заключенията на Съвета, които бяха приети на 5.12.2017 г. Проучването, озаглавено Study contributing to an Impact Assessment on Council Directive 2008/118/EC concerning the general arrangements for excise duty („Проучване с принос към изготвянето на оценка на въздействието на Директива 2008/118/ЕО на Съвета относно общия режим на облагане с акциз“), което взе под внимание резултатите от оценката, приключи през 2017 г.

•Консултации със заинтересованите страни

Стратегията при консултациите беше съсредоточена върху три основни групи заинтересовани страни: администрациите на държавите членки, икономическите оператори и гражданите. Програмата на задълбочената консултация целеше да бъдат по-добре осмислени цялостното функциониране на създадените с Директивата механизми, логиката на намесата, подробностите около разглежданите въпроси, броя и вида на засегнатите страни, както и техните роли и връзката на Директивата с други относими политики на ЕС. Освен това целта на проведените в рамките на консултацията дейности беше да се съберат гледните точки на главните заинтересовани страни по набор от възможни варианти за преразглеждането на Директива 2008/118/ЕО.

Основните дейности, проведени в рамките на консултацията, бяха:

·открита обществена консултация, проведена с цел събиране на гледните точки на гражданите, неправителствените организации, икономическите оператори и други заинтересовани страни по набор от възможни варианти за преразглеждането на Директивата;

·консултация с икономическите оператори, включваща поредица от интервюта, както и подробен въпросник, изпратен до най-важните заинтересовани страни (напр. Контактната група по търговията, Контактната група по акцизите).

·Писмен въпросник до органите на всички държави членки, допълнен от поредица интервюта с подбрани държави членки в зависимост от географското им местоположение и обема на търговията им с акцизни стоки. Тази консултация беше по-конкретно насочена към националните органи в областите на митниците, акцизите и здравеопазването.

Всички дейности в рамките на консултацията се проведоха в периода април — юли 2017 г.. Повече подробности за консултациите се съдържат в приложение 2 „Обзорен доклад“ към оценката на въздействието, придружаваща настоящото предложение.

•Събиране и използване на експертни становища

В проучването с принос към изготвянето на оценката на въздействието бяха взети предвид резултатите от едно проучване на вътресъюзните движения на освободени за потребление акцизни стоки и от едно проучване на движенията, по време на които плащането на акциз е отложено. При това проучване бяха събрани и анализирани данни относно разходите и ползите с цел определяне на мащаба на проблемите, набелязани в Доклада на Комисията до Съвета и Европейския парламент относно прилагането и оценката на Директива 2008/118/ЕО. Резултатите от консултациите, проведени в контекста на проучването с принос към изготвянето на оценката на въздействието, бяха взети под внимание в това проучване. Поради потенциалното въздействие върху общественото здраве (но също така и върху загубата на данъчни приходи и измамите), в консултацията бяха включени и някои свързани със здравето въпроси по отношение на примерните равнища, използвани за презграничните покупки на алкохол и тютюн. Тези въпроси бяха включени на един по-напреднал етап от външното проучване с оглед на оценката на въздействието и ще бъдат разгледани в отделно проучване.

•Оценка на въздействието